
Óceánrenderelés valós idejű alkalmazásokhoz gyors Fourier-transzformációval

Kulcsszavak: számítógépes grafika; fizikai szimuláció; párhuzamosítás; renderelési technikák
Az óceánfelszínek valósághű szimulációja és megjelenítése egyik fontos kutatási területe a számítógépes grafikának, különösen a filmiparban és valós idejű alkalmazásokban. Az óceán dinamikus, részletgazdag felszíne kihívást jelent valós idejű feldolgozás szempontjából. Célunk a modern grafikus API által kínált masszív párhuzamosítás kihasználása, illetve megjelenítési megközelítések összehasonlítása a hihető és hatékony szimuláció előállításához.
A szimulációnk a Jerry Tessendorf által elkészített és az iparágban elterjedt modellt alkalmazza, amely az óceánhullámok spektrumának Fourier-transzformációjával generál valósághű óceánfelületeket jellemző magasságtérképet. Az algoritmusokat párhuzamos GPU kódra optimalizáltuk a valós idejű végrehajtás érdekében. Két megjelenítési metódust hasonlítottunk össze: az egyik a síkfelbontás és a tesszelláció módszerét használja részletes geometria létrehozásához, a másik per-pixel alapú eljárással számolja ki a nézősugár és a magasságtérkép metszéspontját a finom részletek utánzásához. A második módszer esetén kúp térképelést használunk a szükséges lépések csökkentéséhez és a robosztusság növeléséhez.. Az implementáció C++20 nyelven készült, és a DirectX 12 API felhasználásával valósult meg.
A per-pixel alapú megközelítés lényegesen részletesebb és pontosabb szintetizált képet képes minimális geometriával előállítani a tesszellációs módszerhez képest. Eredményeink alapján a tesszellációs módszerrel lehet összemérhető képet előállítani, amennyiben a geometria részletessége eléri a pixel méretet úgy, hogy jelentős teljesítményelőnyét fenntartja. Ráadásul a per-pixel alapú megjelenítés érzékeny a körülményekre, mint például az alacsony nézőszögekre, ami bizonyos esetekben korlátozhatja a használhatóságát.
Az alkalmazott metódusok összehasonlítása alapján a tesszellációs megközelítés ideális választás a hasonló feladatok megvalósításához. Ugyanakkor a magasságtérkép és sugár metszésének módszere sem elhanyagolható, mivel továbbfejlesztése különösen hasznos lehet árnyékolási feladatoknál.

